SOS Racisme Catalunya

SOS Racisme Catalunya () Bartzelonan egoitza duen GKE bat da, 1989an sortua, arrazakeriaren aurkako ekintzatik giza eskubideen defentsan lan egiten duena. Independentea, demokratikoa, oinarrizkoa, etnia-aniztuna, aurrerakoia; indarkeriarik ezaren bidez, arrazakeria eta xenofobia erabat desagerraraztea aldarrikatzen du, gizartearen esparru guztietan eta gizarte-maila guztietan. Era berean, oinarrizko eskubideen edozein urraketa salatzen du, eta eskubide- eta aukera-berdintasuna ezarriko duen gizarte-eredu baten alde lan egiten du, herritartasunaren kontzeptua unibertsalizatuz. Horrez gain, arrazakeriaren aurkako diskurtsoa zabaldu nahi du Katalunian, giza eskubideen aldeko borrokan beste elementu bat bezala.

 Historia 
Katalunian SOS Arrazakeria elkarte bat antolatzeko lehen saiakera  1985-1986 urteetan izan zen. Frantzian SOS Arrazakeriaren lehen elkartea sortu ondoren, Bartzelonan ezkerreko gazte antolakundeetatik zetozen pertsona batzuk Frantziakoaren antzeko ekimen bat antolatzeko proiektuarekin bildu ziren. Frantziako lehen esperientziatik Europako gainerako herrialdeetara SOS Arrazakeria hedatzeko proiektu baten baitan zegoen ideia.

SOS Arrazakeria 1985/1986 biurtekoan sortu zen lehen saiakera ez zen gorpuztu; lan-bileretan, prozesuan parte hartzen ari ziren ezkerreko talde politikoen arteko eztabaidak izan baitziren nagusi.

Lehen saiakerak porrot egin ondoren, 1989an Bartzelonan Espainiako Estatuko lehen SOS Arrazakeria elkartea sortzea lortu zen: SOS Arrazakeria Katalunia. Hasieran, migrazio berriak hartzeko gizarte bihurtzen ari zen gizarte katalan batean arrazismoaren aurkako elkarte-erreferente bat sortzeko interesa zuen pertsona-talde oso heterogeneo batek bultzatu zuen proiektua.

Interes berezirik piztu gabeko lehen garai baten ondoren —urte horietan Katalunian arrazakeria ez baitzen gizarte zibila bereziki kezkatzen zuen gaia, ezta alderdi katalanentzako etekin politikoko kontu bat ere—, proposamenak harrera ona izan zuen Comisiones Obreras (CCOO) sindikatuko langile atzerritarrentzako Informazio Zentroan. Sindikatu honi lotutako pertsonak sartzeak behin betiko bultzada eman zion ekimenari; eta harrezkero, independentzia politikoaren kontsignarekin, behin betiko finkatu zen SOS Arrazakeria Kataluniako arrazakeriaren aurkako elkarte gisa.

 Ekintzak eta jarduerak 
SOS Arrazakeria Kataluniaren ekintzak salaketa, sentsibilizazioa, kontzientziazioa eta herritarren mobilizazioa ditu oinarri, arrazakeriaren espazioak eta bere ondorio indibidual eta kolektiboak murrizteko.

Helburu horiek gauzatzeko, elkarteko kide aktiboek honako hauetan parte hartu dute edo parte hartzen dute:

 "Faxisme, , mai més" (Faxismoa sekula gehiago ez). 1992ko azaroaren 30ean, SOS Arrazakeriak manifestazio bat antolatu zuen, Madrilgo Aravaca bizitegi-auzoan Lucrecia Perez jatorri dominikarreko emakumea hil zutenetik pertsona etorkinei egindako erasoak gaitzesteko. Manifestazioak milaka pertsona mobilizatu zituen Bartzelonan, 100.000 pertsona SOS Arrazakeriaren iritziaren arabera. Une hartan Kataluniako hiriburuan aspalditik bizi izandako manifestazio handienetakoa izan zen, eta inolako zalantzarik gabe ordura arte arrazakeriaren aurka Bartzelonan. Ekitaldi hau behin betiko jauzi mediatikoa izan zen elkartearentzat.

 La Festa de la Diversitat (Aniztasunaren Festa): 11 urtez, "Aniztasunaren Festa" antolatu du SOS Arrazakeriak Bartzelonan; herritarrak xenofobiaren eta diskriminazioaren aurka borrokatzeko beharraz kontzientziatzea zuen helburu ekimenak. Aniztasunaren Festan, urtero, Kataluniako ehun bat erakundek eta GKEk parte hartu zuten, beste kultura batzuk eta pentsatzeko beste modu batzuk ezagutarazteko eta jendea giza eskubideen eta nazioarteko lankidetzaren gaiaz sentsibilizatzeko. Etorkinen eskubideei, Europarako eskuin muturraren gorakadari, eguneroko bizitzako arrazakeriari eta bakarrik dauden adin txikikoen problematikari buruzko eztabaidak biltzen zituen Jaiaren egitarauak. Ojos de Brujo, Macaco, Jarabe de Palo eta Pedro Guerra bezalako artistek Bartzelonako kontzertuetan parte hartu zuten ekitaldi horrek iraun zuen bitartean. Gero  Bartzelonako "udaberriko Festa" bihurtu zen.

 Informazio eta Salaketa Bulegoa (OID, Oficina d'Informació i Denúncies) Doako zerbitzua da, eta 1992az geroztik, eraso edo diskriminazio arrazisten biktima izan diren pertsona edo kolektiboei arreta integrala eskaintzen die.

 Transformazio eta Partaidetza Guneak (NTP). Arrazakeria salatzeko ekintza egituratzeko eta indartzeko eratu zen, betiere, elkarteko aktibisten oinarrizko lanetik abiatuta sozialki erabilgarriagoak izateko helburuarekin. Nukleo bakoitzak salaketa, ikerketa eta esku-hartze ekintza batzuk burutzen ditu, gai zehatz baten inguruan, hala nola, etxebizitza eskuratzeko diskriminazioak, etorkinen seme-alabekiko ezberdintasunak eta arrazakeria edo Atzerritarrak Barneratzeko Zentroak (CIE), besteak beste.

 "1IGUAL1. Tothom ciutadà" ("1=1. Denok derritar". Etorkinen boto-eskubidearen aldeko kanpaina.

 "Murs: trenquem tòpics per la convivència" ("Hormak: elkarbizitzaren aldeko topikoak apurtzen ditugu"). Etorkinekiko aurreiritziei eta horien ondoriozko jarrera diskriminatzaileei begirada kritiko eta eraldatzailea eskaintzen dien kanpaina.

 Arrazakeriaren Aurkako Laborategia. Esperientziak trukatzeko eta parte hartzeko bilgunea, non gazteek erakutsi ahal  diguten  nola parte hartzen duten eta beren kezkak zer diren. 

 Arrazakeriaren Aurkako Elkarrizketak: SOS Arrazakeriak herritar guztiei irekitako gune bat diseinatu du, eztabaidarako, parte hartzeko eta proposamenak egiteko.

 Prouracisme.org Arrazakeriaren aurkako aktualitaterako leiho digitala.

 Presidenteen zerrenda 

 Beatriu Guarro Picart (2014-2022)
 Cheikh Drame (2022-)

 Sariak eta errekonozimenduak 

 2024: Kataluniako Generalitateak ematen duen  Sant Jordiren gurutzea.

 Erreferentziak 

 Ikus, gainera 

 SOS Arrazakeria

 Kanpo estekak 

  Kataluniako atalaren webgunea
  nazioarteko webgunea
  Espainiako atalaren webgunea

Kategoria:Antirrazismoa
Kategoria:Creu de Sant Jordi-rekin 2024an sarituak
Kategoria:Irabazteko asmorik gabeko erakundeak